Abdulaziz Komilov Myunxenda Afg‘oniston prezidenti Muhammad Ashraf G‘ani bilan uchrashdi

Xavfsizlik bo‘yicha Myunxen konferensiyasida ishtirok etayotgan O‘zbekiston Tashqi ishlar vaziri Abdulaziz Komilov boshchiligidagi delegatsiya 2019-yilning 14-fevral kuni Afg‘oniston prezidenti Muhammad Ashraf G‘ani bilan uchrashdi, deb xabar berdi TIV matbuot xizmati.

Suhbat avvalida vazir Afg‘oniston prezidenti va u orqali butun afg‘on xalqiga O‘zbekiston Prezidenti Shavkat Mirziyoyevning samimiy hurmati va tinchlik va farovonlik izhor etilgan eng ezgu tilaklarini yetkazdi.
Uchrashuvda Afg‘onistonda tinchlik siyosiy muloqotlarini boshlash doirasidagi hamkorlikning dolzarb masalalari muhokama qilindi. O‘zbekiston tomoni mazkur muloqot afg‘onlarning o‘zlari tomonidan amalga oshirishi muhimligini ta’kidlaydi.
Prezident Muhammad Ashraf G‘ani O‘zbekiston Prezidenti va birodar o‘zbek xalqiga mamlakatidagi tinchlik jarayoniga ko‘maklashish, uning ijtimoiy-iqtisodiy tiklanishi borasidagi izchil va qat’iy sa’y-harakatlar uchun minnatdorchilik izhor etdi.
Suhbatda O‘zbekiston – Afg‘oniston kun tartibining boshqa masalalari ham ko‘rib chiqildi. Avvalo, O‘zbekiston bilan birgalikda transafg‘on tranzit koridorlarini tashkil etish va mintaqadagi o‘zaro iqtisodiy aloqalarni mustahkamlashga yo‘naltirilgan yirik transport, energetika va boshqa loyihalarni amalga oshirish istiqbollari to‘g‘risida so‘z bordi.